घरों के छत उड़े और टावर गिरे; हवाओं की रफ्तार 250 किमी/घंटा हो सकती है
Cyclone Mocha Alert - Follow Indian Meteorological Department Cyclone Mocha Tracking Latest News, Update On Dainik Bhaskar. साइक्लोन मोका शनिवार रात मध्य और इससे सटे दक्षिण पूर्व बंगाल की खाड़ी के ऊपर गंभीर चक्रवाती तूफान में बदल गया है। इसका असर दुनिया के सबसे बड़े रिफ्यूजी कैंप पर भी पड़ सकता है।
साइक्लोन मोका ने रविवार को म्यांमार में दस्तक देने के साथ ही भारी तबाही मचाई है। भारी तूफान की वजह से 3 लोगों की मौत हो गई और कई लोगों के घायल होने की खबर है। लगभग 200 किलोमीटर की रफ्तार से चल रही हवाओं और तेज बारिश की वजह से कई घरों की छतें उड़ गईं और मोबाइल टावर गिर गए।
वहीं, बांग्लादेश के मौसम विभाग ने कहा- मोका पिछले 2 दशकों में देश में आया सबसे ताकतवर तूफान हो सकता है। इस दौरान हवा की रफ्तार 250 किमी/घंटे तक पहुंच सकती है।
इसकी वजह से देश का कोरल आइलैंड सेंट मार्टिन के डूबने का खतरा है। फिलहाल, एयरपोर्ट बंद कर दिए गए हैं और मछुआरों से समुद्र में न जाने के लिए कहा गया है। मोका शनिवार रात मध्य और इससे सटे दक्षिण पूर्व बंगाल की खाड़ी के ऊपर गंभीर चक्रवाती तूफान में बदल गया है। इसका असर दुनिया के सबसे बड़े रिफ्यूजी कैंप पर भी पड़ सकता है।
वर्ल्ड मेट्रोलॉजिकल ऑर्गेनाइजेशन के मुताबिक, साइक्लोन के चलते अगर बाढ़ या लैंडस्लाइड होता है तो ये बांग्लादेश-म्यांमार बॉर्डर पर स्थित रोहिंग्या रिफ्यूजी कैंप को तबाह कर सकता है। इस रिफ्यूजी कैंप में करीब 8 लाख 80 हजार रोहिंग्या रहते हैं। 5 लाख लोगों को सुरक्षित स्थानों पर पहुंचा दिया गया है।
रिफ्यूजी कैंप के लिए राहत किट भेजेगा WHO
WHO ने कहा कि वो रिफ्यूजी कैंप के लिए 33 मोबाइल मेडिकल टीमों, 40 एंबुलेंस के साथ-साथ इमरजेंसी सर्जरी और हैजा किट भेजने की तैयारी कर रहा है। वहीं म्यांमार के रखाइन राज्य में निचले इलाकों के निवासी अपने घरों को छोड़कर राजधानी सितवे में आ गए हैं। इसके अलावा करीब 1 हजार लोग एक मठ में शरण लेने की तैयारी कर रहे हैं।
मोका तूफान से जुड़ी ये 4 तस्वीरें भी देखें...
बंगाल में NDRF की 8 टीमें, 200 बचावकर्मी तैनात
भारत मौसम विज्ञान विभाग (IMD) का कहना है कि तूफान अब उत्तर-उत्तरपूर्व की ओर बढ़ गया है। अंडमान-निकोबार, पश्चिम बंगाल और ओडिशा सहित कई राज्यों में अलर्ट जारी किया गया है। खतरे को देखते हुए बंगाल के दीघा में NDRF की 8 टीमों और 200 बचावकर्मियों को तैनात किया गया है। वहीं, 100 बचावकर्मियों को रिजर्व में रखा गया है। इसके अलावा बंगाल के परगना में बक्खाली समुद्र तट पर सिविल डिफेंस टीम को तैनात किया गया है।
IMD के सीनियर वैज्ञानिक संजीव द्विवेदी ने ताजा अपडेट शेयर करते हुए कहा कि चक्रवाती तूफान फिर हल्के से उठेगा। हालांकि सिस्टम लगातार इसकी निगरानी कर रहा है।
मछुआरों को रविवार तक बंगाल की खाड़ी में ना जाने की सलाह
मौसम विभाग ने मछुआरों और शिप्स को रविवार तक मध्य और उत्तरपूर्व बंगाल की खाड़ी और उत्तरी अंडमान सागर में ना जाने की सलाह दी है। वहां पहले से मौजूद जहाजों को तट पर लौटने के लिए कहा गया है।
साइक्लोन को मोका नाम कैसे मिला?
इस तूफान का नाम यमन ने तय किया है। लाल सागर से लगे यमन के तटीय शहर मोका या मुखा ने 500 साल पहले दुनिया के सामने मोका कॉफी पेश की थी। इसी शहर के नाम पर तूफान को मोका नाम दिया गया है।
मोका से जुड़ी ये खबर भी पढ़ें ...
बंगाल की खाड़ी में मोका तूफान का असर, बिहार के तटवर्ती क्षेत्र में हल्की बारिश
बंगाल की खाड़ी में मोका तूफान का असर शुक्रवार की देर रात पश्चिम बंगाल और ओडिशा पहुंचेगा। इस दौरान 80 किलोमीटर प्रति घंटा की रफ्तार से हवा चलेगी। इसके प्रभाव से पश्चिम बंगाल और ओडिशा में भारी बारिश होने के आसार है। जबकि मोका तूफान के असर से कटिहार, किशनगंज, भागलपुर, जमुई में हल्की बारिश होने के आसार है। पढ़ें पूरी खबर...